Nauðsynlegt að bæta GSM samband fyrir sjómenn Höfundur : Gunnar Gunnarsson • Skrifað : 03. desember 2019 . Ljósleiðaratenging til Mjóafjarðar mun bæta verulega öryggi á svæðinu að mati forstjóra Neyðarlínunnar . Enn eru eftir svæði á Austfjörðum þar sem brýnt er að efla fjarskipti til að bæta öryggi bæði íbúa og þeirra sem um fara . „ Það er mjög skemmtilegt að sjá þetta gerast . Ég var svartsýnn á tímabili , “ sagði Þórhallur Ólafsson , forstjóri Neyðarlínunnar , þegar þeim áfanga var fagnað á föstudag að ljósleiðari væri kominn til Mjóafjarðar . Brekkuþorp varð þar með síðasti byggðakjarninn á landinu til að fá slíka tengingu . Mjófirðingar fá þar reyndar tvo strengi fyrir einn , því einnig hefur verið lagður nýr þriggja fasa rafstrengur þangað úr Seyðisfirði , sem verður fullkláraður næsta sumar . RARIK hefur að mestu séð um verkið en Neyðarlínan einnig komið að því með stuðningi sveitarfélaga og ríkisins . Þá er ótalið fjarskiptafyrirtækið Míla sem yfirtekur ljósleiðarana eftir að opinberum stuðningi lýkur . Fram kom í máli Þórhalls á föstudag að Neyðarlínan og Míla hafi að undanförnu lagt um 400 km af fjarskiptastrengjum í samvinnu . „ Það hefði ekkert gerst nema í samvinnu þessara aðila . Það lögðust allir á árarnar , “ sagði Þórhallur . Verkinu er þó ekki þar með lokið , stefnt er að því að halda áfram yfir til Norðfjarðar þannig að Neskaupstaður verði með tengingu í tvær áttir . Slíkt er brýnt því tenging Norðfjarðar við Reyðarfjörð rofnaði nýverið í fjóra tíma . Þar með duttu út öll fjarskipti í Neskaupstað . Stefnt er á að sú tenging verði tilbúin eftir 2 - 3 ár . Þá nefndi Þórhallur að til standi að leggja ljósleiðara til Njarðvíkur til að koma þar á GSM sambandi . „ Við höfum lent í því tvisvar að fólk hafi strandað á leiðinni niður í Njarðvík og því verið naumlega bjargað því ekki var samband til staðar til að kalla á aðstoð . “ Neyðarlínan rekur bæði Tetra-fjarskiptakerfið og vaktstöð siglinga . Þótt búið sé að tengja Brekkuþorp er enn eftir að finna lausn á hvernig hægt sé að tryggja netsamband út á Dalatanga og þar með öflugri fjarskipti fyrir sjófarendur . „ Sjómenn vilja helst nota GSM síma en ekki rás 16. 95% allra aðstoðarbeiðna af sjó koma í gegnum GSM . Það eru dauð svæði meðfram ströndinni . Við þurfum að skoða þau . “